SKRIFTLIG FORESPØRGSEL E-3383/02

af Olivier Dupuis (NI) til Kommissionen

(28. november 2002)

Om: Tortur i Den Russiske Føderation

To syttenårige russiske statsborgere, Andrei Victorovitch Osenchugov og Alexei Vladimirovitch Shishkin, blev arresteret den 5. marts 2002 mistænkt for røveri og blev to dage senere efter ordrer fra anklageren i Sormovski i byen Nizhny Novgorod overført til Nizhny Novgorods regionale fængselscenter (sledstvennyi izolyator) IZ 52/1 i Novgorod.

I det regionale fængselscenter skulle Andrei Victorovitch Osenchugov og Alexei Vladimirovitch Shishkin være blevet tortureret af to voksne fanger, den ene Petrov Michail Germanovitch uden at fængselsvagten greb ind, med det formål at tvinge dem til at tilstå andre tyverier. De unges forældre bad fængselscentrets direktør undersøge sagen, men intet skete og direktøren hævdede blot, at der ikke var grund til nogen undersøgelse. Senere anlagde den offentlige anklager sag på grund at mishandling af Andrei Victorovitch Osenchugov og Alexei Vladimirovitch Shishkin og indledte en officiel undersøgelse. Efter afslutningen af retssagen, som var behæftet med juridiske uregelmæssigheder (vidneudsagn for forsvaret blev ikke nedskrevet i mødereferaterne), fandt dommer Grigoriev fra domstolen i Sormovski-distriktet i Nizhny Novgorod Andrei Victorovitch Osenchugov og Alexei Vladimirovitch Shishkin den 21. oktober 2002 skyldige i tyveri på grundlag af tilståelser opnået gennem tortur, og de blev idømt otte års fængsel.

Hvilke oplysninger har Kommissionen om denne alvorlige krænkelse af de grundlæggende rettigheder fra Den Russiske Føderations side? Hvilke foranstaltninger har den truffet eller agter den at træffe for at få indledt en ny retssag mod Andrei Victorovitch Osenchugov og Alexei Vladimirovitch Shishkin i overensstemmelse med internationalt anerkendte regler om en rimelig retssag? På baggrund af de utallige andre tilfælde, som viser de grundlæggende problemer, der er knyttet til forvaltning af retfærdighed i Den Russiske Føderation mener Kommissionen da ikke, at hele dens politik over for Den Russiske Føderation bør tages op til fornyet overvejelse?

Svar afgivet på Kommissionens vegne af Christopher Patten

(20. december 2002)

Kommissionen har ikke nogen oplysninger om dette tilfælde specielt. Kommissionen er imidlertid klar over manglerne ved rets- og fængselsvæsenet i Rusland og deler det ærede medlems bekymring med hensyn til rapporter fra fremstående ikke-statslige menneskerettighedsorganisationer om tortur og andet misbrug af indsatte.

Kommissionen har konsekvent understreget, at det er i Ruslands interesse at udvikle et samfund, der bygger på respekt for demokratiske principper og menneskerettigheder. I denne forbindelse er det absolut nødvendigt at udvikle og konsolidere et uafhængigt, objektivt og effektivt domstolssystem. EU's finansielle bistand anvendes i stadig stigende grad til at støtte igangværende retsreformer i Rusland, bl.a. uddannelse af dommere, justitssekretærer, fogeder og andet domstolspersonale. Gennem TACIS bevilges der hvert år hele 10 mio. EUR til dette formål. Samtidig prioriteres det fortsat at fremme menneskerettighederne i Rusland gennem det europæiske initiativ for demokrati og menneskerettigheder (EIDHR), i forbindelse med hvilket Rusland er blevet udpeget som et land i fokus i perioden 2002/2004.

På det mere politiske plan vil EU gennem sin intensive politiske dialog med Rusland fortsat give udtryk for sine bekymringer med hensyn til menneskerettighederne i Rusland, bl.a. retten til behørig domstolsbehandling og nødvendigheden af at forebygge tortur. I denne forbindelse vil EU stadig understrege, at det egentlige partnerskab, EU og Rusland forsøger at etablere, nødvendigvis må bygge på en række fundamentale kerneværdier, bl.a. fuldstændig overholdelse af menneskerettighederne, i overensstemmelse med de vigtigste internationale og europæiske menneskerettighedskonventioner, som Rusland har ratificeret. Samtidig vil EU fortsat arbejde videre i denne retning inden for Europarådet og Organisationen for Sikkerhed og Samarbejde i Europa (OSCE).